Takim Kerry-Lavrov në Vjenë
Bisedimet janë përpjekje për të gjetur pika bashkëpunimi për të ardhmen politike të Sirisë
Sekretari amerikan i Shtetit, John Kerry dhe Ministri i Jashtëm rus, Sergei Lavrov kanë filluar bisedime në Vjenë në një përpjekje për të gjetur një emërues të përbashkët për të ardhmen politike të Sirisë. Dy zyrtarët u përshëndetën por nuk bënë komente ndërsa hynin sot në seancën dypalëshe. Ndërsa si Rusia, ashtu edhe koalicioni i udhëhequr nga Shtetet e Bashkuara kanë prani ushtarake ajrore në Siri, dy vendet kanë pikëpamje të ndryshme për zgjidhjen e gjendjes në atë vend. Ata do të takohen edhe me homologët e tyre të Arabisë Saudite dhe Turqisë. Gjatë një ndalese në Berlin dje, zoti Kerry tha se takimi i katër palëve duhet të jetë një pararendës i një pjesëmarrjeje më të gjerë të vendeve që duhet të jenë në tryezën e negociatave. Ai tha se të gjitha palët bien dakord se duhet gjetur një zgjidhje për t’i dhënë fund dhunës në Siri. Udhëheqësit e Turqisë dhe Arabisë Saudite janë kundër Assadit, kështuqë Rusia është aleatja më e forte e Assadit. Nuk është e qartë se çfarë zgjidhjeje do të propozojë Ministri i Jashtëm rus në Vjenë. Por presidenti rus, Vladimir Putin dha një sinjal dje në një forum ndërkombëtar në Sochi. Zoti Putin tha se ndërhyrja e stërgjatur perëndimore në Lindjen e Mesme ka tronditur balancën e pushtetit në rajon duke e kthyer në një fuçi baruti. Rusia ka mbështetur presidentin sirian, Bashar al-Assad politikisht dhe ushtarakisht ndërsa Shtetet e Bashkuara besojnë se Assadi nuk duhet të jetë pjesë e një zgjidhjeje afatgjatë politike për konfliktin sirian.